khistorydata/jeongjo-sjw-relations huggingface dataset:
정조 14년
洪義浩以備邊司言啓曰咸鏡監司李秉模狀啓有草記回啓之命矣取見狀本則因有旨備陳南關忠武學設施來歷及科岐增設當否仍以爲昨年北關武學都試變通之後南關武學擧有向隅之歎而一年內三營親騎衛都試出身數旣夥然又令武學一倣親騎衛都試之制則出身多出終非良民之利親騎衛之特例便沒精彩故所憂者在此而今於該倅疏陳之後軍情顒望實難沮遏請令廟堂稟旨分付矣北關馬兵都試每年十月合設於行營故行營之於近南諸邑稍遠處往反爲千餘里軍情以是爲難昨秋因繡啓所請果以分試於行本營而依親騎衛例一體施行之意有所變通者隆寒赴試千里來往實是軍民莫大之勞苦則朝家之許施於北關蓋出事勢之不得已也今此南關馬兵之希望於北關例者揆以軍情或似無怪而道臣所謂親騎衛之特例便沒精彩之論旣甚有理且其地勢大有間於北關則不可以北關不得已之例取倣於南關得已之地置之何如傳曰允
정조 14년
洪義浩以義禁府言啓曰金應斗杖八十收贖奪告身三等照律草記批旨內如有功議各減一等事命下矣金應斗十四代祖仁贊開國功臣云功減一等杖七十收贖奪告身二等之意敢啓傳曰知道
정조 14년
刑曹啓目粘罪人權衡度文德重梁萬樞金仁得南學庫直金鳳甲疏廳軍士李東海等嚴刑更推云云旣已遲晩所當考律嚴勘而旣有取招以聞之命上裁何如判付啓欲待令前下鄕是在諸隷之上來取招後處分本館草記姑不下批是如乎夜中成群往獄外儒生數爻與備局本館草記之相左不足更問其爲賢關之玷辱多士之羞恥不在於十餘人五六人之間故耳雖非本事之駭悖士子之昏夜成群犯禁往來於街路已非美習名以士子作此駭擧今雖爲日稍久爲賢關之多士豈勝寒心今則學隷等査供皆無異辭渠輩賤類何足責旣施一次之刑竝放送而首唱儒生李偉祜定配爲旀其餘儒生已有下敎於本館草記矣因此思之刑政不可捨本趨末本事不徹於朝廷則不必決摘而旣登於臺章之後爲大臣勉出臺臣疏批未嘗槪及而伊後作拿之儒纔令勘配面辱大官者自有當律五品以上官詬辱本律猶然況大官乎厥儒之癡騃與否姑勿論決不可因而置之其中首倡人亦爲勘配俾知尊國綱正士習之意爲良如敎
정조 14년
庚戌六月初七日申時上御重熙堂推考房承旨入侍時右副承旨洪義浩記事官徐有聞記注官白慶楷金鳳顯以次進伏訖上命義浩讀公事仍命書判付訖命退承史以次退出
정조 14년
行都承旨趙宗鉉坐左承旨尹㬦坐直右承旨徐瀅修坐左副承旨金履成坐右副承旨尹行任坐同副承旨洪義浩坐直注書徐有聞仕直一員未差假注書李每隣仕事變假注書李重蓮仕
정조 14년
藥房提調吳載純副提調趙宗鉉啓曰伏未審日間聖體調攝若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
徐瀅修啓曰新除授吏曹參議曺允大除拜後過三日不爲出肅依定式推考警責仍卽牌招察任何如傳曰允
정조 14년
傳于徐瀅修曰都承旨入侍
정조 14년
傳于徐瀅修曰右承旨右副承旨入侍
정조 14년
承旨前望單子入之鄭大容落點
정조 14년
趙宗鉉啓曰新除授同副承旨鄭大容前以廣州府尹方在解由未出中何以爲之敢稟傳曰勿施前望單子入之待下批牌招察任
정조 14년
傳于徐瀅修曰軍士房承旨入侍
정조 14년
兵曹口傳政事以梁埉爲宣傳官
정조 14년
兵曹口傳政事以邊慶遇爲守禦中軍
정조 14년
趙宗鉉以成均館行大司成意啓曰因備邊司草記當該學儒分別首從首倡人限己身停擧隨從諸人限十年停擧事命下矣臣依聖敎馳詣闕外當該學隷等竝爲捉致嚴加査實詳問首從則所告內以爲去四月十二日人定後幼學李偉祜與幼學趙學元尹善養元在亨元在行四儒生帶學隷五名進去典獄署大門之外被囚幼學金鼎淳金炳箕處致慰之外無他可告之辭首倡則李偉祜的實云云故更爲多般嚴問而學隷諸人之言如出一口少無異同首倡儒生李偉祜限己身停擧隨從幼學趙學元尹善養元在亨尹在行四儒竝限十年停擧之意敢啓傳曰賢關多士所居縫掖章甫周旋揖讓不讀非聖之書不接悖禮之物焉今之儒異於古之儒夷叨其中雖未必庸言常行之一一中矩飭外之威儀猶不敢極意放倒者誠以我朝專尙儒術以防範成習俗故耳今番儒生事豈特曰羞恥也變怪也而已道上駭擧之悖戾姑無論昏夜行色何等寒心不科近來士習之至於此於渠輩何誅直由於風敎之凌夷俗尙之偸薄言念及此寧欲無訛首犯之坐配餘儒之停擧能或一分知愧認恥爲他山之石乎雖然亦不可誣一世多士則苟有林下自好而修行者若聞所謂學儒之事其爲若浼不與比列之心必當十倍於朝家之深惡而痛斥大抵停擧之名用之於渠輩甚不屑卿其取儒籍墨其名俾勿齒之士流以此批旨書付齋壁交相勉勵蚤夜常目事令諸生知之可也
정조 14년
庚戌六月初八日午時上御誠正閣都承旨入侍時行都承旨趙宗鉉假注書李海隣記注官白慶楷金鳳顯以次進伏訖上命書傳敎曰日熱如此禁府時囚中未照律之類以草記擧行未捧供之類過齋後卽爲開坐捧供待判下議處後仍卽照律事分付又命書傳敎曰罪在郞官則堂上處分不過申飭北伯之因此難安勢所固然前知義禁李獻慶敍用北伯申飭使之明日肅謝又命書傳敎曰同副承旨許遞前望單子入之待下批牌招察任上曰進御淸上飮自今日限三貼煎入出榻敎上曰新除授承旨鄭大容敍用出榻敎上曰宣傳官有闕之代令該曹口傳差出出榻敎命退承史以次退出
정조 14년
行都承旨趙宗鉉病左承旨尹㬦坐直右承旨未差左副承旨金履成坐直右副承旨尹行任坐同副承旨未差注書徐有聞仕直一員未差假注書李海隣仕事變假注書李重蓮仕
정조 14년
金履成啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 14년
金履成啓曰大司憲李致中執義宋銓掌令李錫夏持平李基恒牌不進掌令閔彝顯持平李日運在外監察茶時之意敢啓傳曰知道
정조 14년
尹行任啓曰御營將官來言今日本廳軍兵日次私習云矣敢啓傳曰知道
정조 14년
傳于金履成曰右承旨入侍
정조 14년
傳于尹行任曰政官牌招開政
정조 14년
有政吏批判書吳載純藥院進參判李秉鼎進參議曺允大進左副承旨金履成進以兪鉉章爲吏曹佐郞金養直爲禁府都事洪樂性爲御營都提調李福源爲司譯都提調成均學正單申溥學諭單金必宣車敬鎭李敬熙
정조 14년
兵批判書李𡊠病參判柳戇病參議洪文泳入直進參知李師濂病右承旨尹㬦進副司直單李祖承李益運副司果單李東稷
정조 14년
傳于金履成曰該房承旨洪義浩令該府拿處待下敎勘律
정조 14년
金履成啓曰同副承旨洪義浩令該府拿處事命下矣依定式遞差傳旨捧入之意敢啓傳曰知道
정조 14년
傳于金履成曰日熱如此禁府時囚保放後草記
정조 14년
尹行任以弘文館言啓修撰朴宗來旣有只推之命卽爲牌招察任何如傳曰允
정조 14년
尹㬦以賑恤廳言啓曰黃海道谷山九十一歲流民朴汝三今二月初四日鍾樓街上駐輦時因傳敎留養於萬里倉每日糧饌柴草等物磨鍊上下於該倉庫直自當日至于今使之供饋接濟矣今則渠之言內欲爲下往於平山女息之家以爲轉往谷山本鄕云故從所願還而依二月特敎流民糧資分給之例米五斗木一疋題給帖文一張依例成給後自本廳順歸船一隻從願覓給事分付於該津別將處以爲下送之意敢啓傳曰知道
정조 14년
尹㬦以義禁府言啓曰慶尙監司李祖源査啓據本府粘目內尙州牧使吳在文拿問處之事允下矣吳在文時在任所云依例發遣府羅將拿來何如傳曰允
정조 14년
尹行任以義禁府言啓曰茂山前府使柳心源拿來事傳旨啓下矣柳心源以吉州牧使時在任所云依例發遣府書吏交代後拿來何如傳曰待待命拿囚
정조 14년
金履成以義禁府言啓曰日熱如此禁府時囚中未照律之類以草記擧行事命下矣時囚罪人高殷泰本府議啓內妾屬之留衙作弊匹馬之旣捧旋退在渠罪犯猶屬細節身爲郵官莫重馹騎謂以挾馬任自許借於親知已涉放姿津船之捧賂敢諉於下屬之操縱戶首之塡充稱以謀避而勒定輒以富人換易數四究厥罪狀俱極痛惡以此照律罪取考律文則大典通編禁制條有曰驛馬私與者杖一百流三千里大明律不應條有曰凡不應得爲而爲之事理重者杖八十戶役條有曰有司雜泛差役那移作弊者杖一百名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖大明律犯罪存留養親條有曰父母老疾應侍家無以次成丁者若犯徒流止杖一百餘罪收贖存留養親云矣高殷泰從重論杖一百收贖告身盡行追奪而流三千里定配其母年七十三無兄弟獨身云依法典收贖放送何如傳曰以渠罪犯止於收贖何以慰驛屬乎法典所拘亦不可違越下送本道待新道伯到任後拿致從重決杖仍於渠鄕充軍可也
정조 14년
尹㬦以義禁府言啓曰時囚罪人高殷泰照律草記批旨內以渠罪犯止於收贖何以慰驛屬乎法典所拘亦不可違越下送本道待新道伯到任後拿致從重決杖仍以渠鄕充軍事命下矣高殷泰出付羅將押送咸鏡監營之意敢啓傳曰知道
정조 14년
尹行任以義禁府言啓曰咸鏡前監司李秉模狀啓據刑曹粘目內文川前郡守李顯道移本府處之事允下矣李顯道今方待命卽爲拿囚之意敢啓傳曰知道
정조 14년
尹行任以刑曹言啓曰西學書吏庫直軍士等嚴刑捧供啓目判付內欲待令前下鄕諸隷之上來取招後處分本館草記姑不下批夜中成群往獄外儒生數爻與備局本館草記之相左不足更問其爲賢關之玷辱多士之羞恥不在於十餘人五六人之間故耳雖非本事之駭悖士子之昏夜成群犯禁往來於街路已非美習名以士子作此駭擧今雖爲日稍久爲賢關之多士豈勝寒心今則學隷等査供皆無異辭渠輩賤類何足責旣施一次之刑竝放送而首倡儒生李偉祜定配其餘儒生已有下敎於本館草記矣因此思之刑政不可捨本趨末本事不徹於朝廷則必必決摘而旣登於臺章之後爲大臣勉出臺臣疏批未嘗槪及而伊後作拿之儒纔令勘配面辱大臣者自有當律五品以上官詬辱本律猶然況大官乎厥儒之癡騃與否姑勿論決不可因以置之其中首倡人亦爲勘配俾知尊國綱正士習之意事判下矣首倡儒生李偉祜依判付定配於忠淸道扶餘縣面辱大臣首倡儒生金鼎淳取考律文則大典通編推斷條有曰醜辱大臣者邊遠充軍依此律充軍定配於慶尙道淸河縣竝卽押送之意敢啓傳曰知道
정조 14년
兵曹啓目粘今此捕賊將校閑良崔允起朴文采李完福出身徐奎祊閔良李奉太沈龍彬文致一崔重寔朴尙謙等似當施以加資之典是白乎矣係于恩賞自下不敢擅便上裁是白乎旀其餘令道臣從厚施賞何如判付啓依回啓施行爲旀法典內旣以獷悍則雖一名依五名例論賞載錄則入於二等秩之邑校其勞果勝於三等者流宜有區別竝成給帖加爲旀三等將校令各該邑別加陞差收用以爲懲奬之地事分付爲良如敎
정조 14년
禁府啓目文川前郡守李顯道原情云云問目內辭緣游辭漫漶泛稱遲晩所當請刑是白乎矣曾經侍從勿爲請刑載在大典通編議處何如判付啓囚供與道狀若是相左自本府更卽嚴飭道伯使之據實報來後稟處爲良如敎又啓目粘今番査逋只憑該吏之私錄初無印簿之可據兺不喩査正諸吏以移施年條一辭輸款則甲辰乙巳守令別無可罪之端尙州前牧使金履信沈基泰合有分揀之道是白乎矣自下不敢擅便上裁爲白乎旀時牧使吳在文段莫重行査初不窮覈一任奸吏之所爲至有年條之煥錄事涉疎忽罪著不察拿問處之爲白乎旀以道臣言之當初行査時雖曰拘於親嫌一從邑報不能詳察致有此特敎更査之擧揆以査體不可無警推考何如判付啓分揀事拿處事竝只依回啓施行爲良如敎又啓目庇仁縣監李儒喆原情云云傳旨問目內辭緣泛稱遲晩刑推得情何如啓除刑推議處爲良如敎
정조 14년
咸鏡監司李文源頒敎文王若曰北路爲八路先時値凋瘵今卿從九卿出任重藩維勉殫觀風之責庸副福星之譽眷玆北關之重藩久勞中宸之一念旱澇相仍於數歲殆甚嶺東路之荐荒襁負轉陟於四方無異關西民之流散賙救之政悉講然捐瘠安保必無還接之命纔宣嗟撫摩尙慮有失時已屆於了賑尤急使民而奠安望又切於占豐所貴得人而懷保惟卿相門肖子王國藎臣早襲家風持身則恬約而謹愼歷試卿月莅事則敦確而寬平向來嶺臬之分憂尙限吏才之未究近日籌司之治簿尤有民事之備知玆授卿以行咸鏡道觀察使兼兵馬水軍節度使都巡察使咸興府尹卿其往宣德音庸答寵命賑事莫曰已畢益念窮夏之阻飢農務在所當先俾有來秋之告稔至於懲貪戢奸之政斷以便宜若夫詰戎固圉之方要在修擧自餘稟奏亦有典常於戲南樓飛觴寧效庾元規之風致北門壯鑰勉追寇平仲之威名故玆敎示想宜知悉
정조 14년
庚戌六月初九日午時上御重熙堂右承旨入侍時右承旨徐瀅修假注書李海隣記注官白慶楷金鳳顯以次進伏訖上命書傳敎曰右承旨許遞命讀公事仍書判付訖命退承史以次退出
정조 14년
行都承旨趙宗鉉病左承旨李祖承坐直右承旨尹㬦坐左副承旨金履成坐右副承旨曺允大坐直同副承旨未差注書徐有聞仕直一員未差假注書李海隣仕事變假注書李重蓮仕
정조 14년
尹㬦啓曰大司憲李致中呈辭執義掌令一員持平一員未差掌令閔彝顯持平李日運在外監察茶時之意敢啓傳曰知道
정조 14년
尹㬦啓曰備邊司郞廳來言今日賓廳日次而左議政蔡濟恭右議政金鍾秀俱有身病不得來會云矣敢啓傳曰知道
정조 14년
尹㬦啓曰吏曹郞廳來言御覽官案修整次請出矣敢啓傳曰知道
정조 14년
承旨前望單子入之李祖承曺允大落點
정조 14년
傳于尹㬦曰左承旨入侍
정조 14년
傳于尹㬦曰未下直守令中北道守令外明日辭朝
정조 14년
尹㬦啓曰吏曹郞廳來言承旨有闕事取稟傳曰當日爲之
정조 14년
尹㬦啓曰未下直守令明日辭朝事命下矣尼城縣監趙希鎭兩司俱未署經云除在外疏批未下外大司憲李致中牌招今日政新除授兩司諸臺一體牌招以爲備員署經之地何如傳曰允
정조 14년
李祖承啓曰合辭方張之時連日闕啓事甚未安今日政新除授兩司諸臺竝待下批牌招大司憲李致中一體牌招何如傳曰允
정조 14년
李祖承以吏曹言啓曰守令察訪都事之歷辭銓堂始爲下直例也原春道都事文光瑞一不見臣曹三堂徑爲下直此雖由於生疎所致而其在體例不可仍置原春道都事文光瑞改差何如傳曰允
정조 14년
李祖承以吏曹言啓曰卽接成均館牒報則以爲司成及直講典籍各一窠以久任筵奏變通節目啓下者專爲本館入直而司成李百亨奉命赴燕本館入直劇務只以自辟直講典籍輪回替番雖値有故他無推移斯速入啓遞啓云當初節目旣專爲入直則出疆之臣似難仍帶往來司成李百亨今姑改差何如傳曰允
정조 14년
有政吏批判書吳載純病參判李秉鼎進參議未差右副承旨曺允大進啓曰判書吳載純病不來參議未差小臣獨政未安何以爲之敢稟傳曰仍爲之以韓光近爲承旨權以綱爲大司諫許晊爲執義鄭濡爲掌令柳星漢爲持平崔顯重爲正言閔昌爀爲修撰李東稷爲司成安鳳來爲原春都事丁範祖爲吏曹參議洪樂淵爲文川郡守中學訓導單金鳳擧
정조 14년
兵批判書李𡊠病參判柳戇病參議洪文泳入直進參知李師濂病左副承旨金履成進副司直單李獻慶徐瀅修白師謹
정조 14년
傳于李祖承曰北道守令遷轉之代各別擇差繡啓褒啓人中已經三品人一體擬入
정조 14년
再政田義顯爲三水府使洪允復爲穩城府使金漢老爲德川郡守
정조 14년
李祖承啓曰新除授承旨韓光近時在三水府任所斯速乘馹上來事下諭何如傳曰許遞前望單子入之
정조 14년
傳于李祖承曰同副承旨許遞前望單子入之
정조 14년
曺允大以備邊司言啓曰三和府使張鉉佐在任身死矣返柩時依法典擔軍題給之意分付所經各道何如傳曰允
정조 14년
尹㬦以義禁府言啓曰日熱如此禁府時囚保放後草記事命下矣時囚罪人姜李顯道李儒喆等保放之意敢啓傳曰知道
정조 14년
曺允大以義禁府言啓曰德浦僉使兪漢宗廣城堡別將尹宅莘等拿來憑閱處之事傳旨啓下矣兪漢宗尹宅莘俱在任所云兪漢宗依例發遣府羅將交代後拿來尹宅莘發遣府書吏定假將拿來何如傳曰允
정조 14년
庚戌六月初十日卯時上御重熙堂左承旨入侍時左承旨尹㬦假注書李海隣記注官白慶楷金鳳顯以次進伏訖上命書傳敎曰承旨前望單子入之又命書傳敎曰承旨房望仍新除授承旨牌招察任上曰提調入侍出榻敎賤臣承命出與提調吳載純偕入進伏載純曰湯劑連爲進御下情不勝憂慮近日諸節果臻快復之境乎上曰面癤尙未快差體癤間亦有之此是暑熱所祟矣上曰進御淸上飮依前方二貼煎入出榻敎命退諸臣以次退出
정조 14년
行都承旨趙宗鉉坐左承旨李祖承坐右承旨尹㬦坐左副承旨未差右副承旨曺允大坐直同副承旨金履翼坐直注書徐有聞仕一員未差假注書李海隣仕直事變假注書李垿仕
정조 14년
李祖承啓曰來十六日儒生殿講日次矣敢稟傳曰日熱如此待涼生更稟
정조 14년
曺允大啓曰禁衛營將官來言今日本營軍兵日次私習云矣敢啓傳曰知道
정조 14년
曺允大啓曰御營廳將官來言今日本廳軍兵日次私習云矣敢啓傳曰知道
정조 14년
尹㬦啓曰大司憲李致中呈辭執義許晊持平柳星漢傳旨未下掌令閔彝顯鄭濡持平李日運俱在外監察茶時之意敢啓傳曰知道
정조 14년
李祖承啓曰藝文提學洪良浩謂有情勢特敎申飭之下屢度催促來到闕外終不承膺事體所在極爲未安從重推考何如傳曰允
정조 14년
備忘記濟州牧使李鴻運下直長弓一張長箭一部片箭一部筒兒一箇賜給
정조 14년
尹㬦啓曰事變假注書李垿身病猝重勢難察任今姑改差何如傳曰允
정조 14년
吏曹口傳政事以李元植爲端川府使
정조 14년
傳于李祖承曰此時關西不可一刻曠官德川郡守使之當日辭朝申飭下送
정조 14년
李祖承以吏曹言啓曰此時關西不可一刻曠官德川郡守使之當日辭朝申飭下送事命下矣德川郡守金漢老屢度催促謂有身病終不入來事體所在極爲未安而本曹請推之外無他可施之罰何以爲之敢稟傳曰道理豈敢若此乎以慈殿承候下敎之後尤豈敢若此乎且以分義與情勢言之甲辰傳敎詳載記注伊後本家事自異乃兄之西樞義不敢更事逡巡況外官乎此草記勿施以外補例各別嚴飭當日內斯速辭朝下送可也
정조 14년
傳于李祖承曰下直守令入侍
정조 14년
以大司諫權以綱執義許晊持平柳星漢牌不進罷職傳旨傳于金履翼曰只推
정조 14년
尹㬦啓曰未下直守令明日辭朝事命下矣大司憲李致中執義許晊持平柳星漢大司諫權以綱牌不進推考傳旨及罷職傳旨今方捧入而掌令閔彝顯鄭濡持平李日運獻納李永穆正言申史澳崔顯重俱在外司諫崔烜疏批未下無以備員署經云何以爲之敢稟傳曰竝許遞政官牌招開政待下批牌招
정조 14년
有政吏批判書吳載純藥院進參判李秉鼎進參議丁範祖牌不進行都承旨趙宗鉉進啓曰判書吳載純藥院進參議丁範祖牌不進小臣獨政未安何以爲之敢稟傳曰日前次對已有筵敎昨於開政亦命追參則身在政院以藥院進懸頉事體所在殊涉未安況大政隔日此時判堂亦豈令僚堂每每替勞乎判書推考參議只推竝卽牌招同參政事又啓曰大司諫今當差出而擬望之人乏少承旨竝擬何如傳曰允以洪明浩爲大司憲洪檢爲大司諫成種仁爲執義姜垣爲司諫權坪爲掌令鄭㝡成金養根爲持平鄭澤孚爲獻納韓致應南涑爲正言金熤爲司譯都提調
정조 14년
兵批判書李𡊠進參判柳誼病參議尹行元病參知李師濂入直進右副承旨曺允大進以權爲副摠管鄭運燾爲僉知田光說爲五衛將鄭汝坤爲忠壯將李東善爲訓鍊正申純爲都摠經歷副護軍許晊崔烜鄭濡副司直李致中徐美修韓光近權以綱柳星漢李永穆李日運副司果申史澳崔顯竝單付前虞候金鼎瑞今加折衝加資事承傳
정조 14년
尹㬦啓曰大司憲洪明浩大司諫洪檢執義成種仁司諫姜垣獻納鄭澤孚持平鄭㝡成金養根牌不進推考傳旨及罷職傳旨今方捧入而掌令閔彝顯權坪正言韓致應俱在外只有正言南涑一人無以備員署經何以爲之敢稟傳曰違牌諸臺只推與長官更卽牌招
정조 14년
尹㬦啓曰大司憲洪明浩執義成種仁持平金養根鄭㝡成再招不進推考傳旨及罷職傳旨今方捧入而尼城縣監趙希鎭諫院則雖已署經憲府則掌令閔彝顯權坪俱在外無以備員署經何以爲之敢稟傳曰違牌兩司諸臺許遞前望單子入之待下批牌招
정조 14년
兩司前望單子入之大司憲趙鼎鎭執義李運彬持平張錫胤李基慶大司諫金履成獻納李永穆落點
정조 14년
趙宗鉉啓曰新除授承旨徐美時在穩城府任所斯速乘馹上來事下諭何如傳曰許遞前望單子入之待下批牌招察任
정조 14년
以承旨房望傳于趙宗鉉曰仍
정조 14년
曺允大以弘化館言啓曰修撰閔昌爀疏批已下卽爲牌招察任何如傳曰允
정조 14년
以修撰閔昌爀牌不進罷職傳旨傳于金履翼曰只推
정조 14년
傳于曺允大曰賑案畢到麥事均豐云溯念春間殿屎之民勢能得此回蘇倘非天顧西民假之以雨暘之適中賑餘糊口豈至於腹飽況商舶之乘風利稅穀價從以賤歇莫非賴天之靈奚但西民之幸乎觀此狀辭營賑後守令邊將及補賑願納之類區別論列一款姑不擧論待文簿修整須卽分等登聞勞力殫思極意周活道臣誠有功矣該道臣沈頤之特賜豹皮一令卿其祗受事下諭
정조 14년
金履翼以司僕寺言啓曰兼內乘申純遷轉代令該曹口傳差出以爲推移入直之地何如傳曰允一體口傳差出可也
정조 14년
吏曹口傳政事以鄭益祚爲司僕正
정조 14년
兵曹口傳政事以梁埦爲內乘
정조 14년
曺允大以刑曹言啓曰依下敎幼學柳雲漢趙亨基等發刑吏卽爲捉來竝與內侍車聖輪奴正金兩造對質謹以內侍府粘啓判下辭意嚴加究問則柳雲漢招拱內以爲渠本世居中浪浦而洞內有故內侍寡女家而自數年前車哥內侍寄寓厥家曾無對面接語之事矣渠之族人故柳夢漢家農牛歷吃內侍家太田數莖則車哥慘辱牛主兩班故渠以至親不勝憤痛使渠奴傳言車哥曰汝以不干之人詬辱兩班極爲無據不可留接此洞斯速移去云則車哥來到渠家極口醜辱故渠果憤惋使其奴輩推擠腦後驅迫逐出矣其翌日石花村名不知朴哥內侍突入渠家內庭右袒辱說不有餘地渠則避入內房初不相接而捉來捽曳毁家等事元無是事至於言語相通等事當其來辱之時不能閉門深坐至有說往說來之擧烏得免犯科之罪云趙亨基招內以爲渠與柳雲漢爲異姓四寸親而居在比鄰前後事狀柳雲漢旣已從實直招別無異同而渠則當初使奴傳言於車哥之時則同爲參涉而至於車哥之來到柳雲漢家詬辱光景不得目見云內侍車聖輪奴正金招內以爲渠之上典與中浪浦居故內侍金應德家素所親切看檢外事矣今月初二日洞內寡居柳哥兩班農牛奔入金內侍田間踏吃茂穀故渠之上典叱牛逐出之際不無言語之逼主矣柳哥兩班使奴屬洞人傳言於渠上典曰詬辱兩班極爲過甚斯速移去云矣俄已復送其奴屬洞民捽出其上典捉去柳姓兩班家滿庭捽曳無數毆打使不得留接洞內故渠之上典急通石花村居數三內侍齊會金應德家問其委折之際柳趙兩班亦爲驅逐仍令損徒毁家使不得奠居云矣無論朝官士庶與中官毋得對面接語前後飭禁不啻截嚴而柳雲漢之始焉送奴嚇喝使之移去末內推擠驅迫不有餘地甚至於損徒毁家使不得奠居則此非但跡涉豪橫說往說來渠旣自服則言語相通之罪難逭重律而至於捽曳毆打一款屢度嚴杖終不盡輸之狀極爲痛惡更加嚴刑期於取服斷不可已至於趙亨基之所坐與柳雲漢雖不無首從之分爛熳同情終始參涉則亦不可不照法嚴勘雖以內侍車聖輪及朴哥內侍言之罵畜及主惹起爭端右袒同類突入詬辱之狀其犯朝令而通外人厥罪惟均朴哥內侍令內侍府指名現告竝與車聖輪照法勘處何如傳曰本訟委折不必煩請處分大抵柳哥之與內侍闢鬨難免相關其罪不輕雖向鄰居之平民與同班士族越法毆打難免武斷況內侍乎各別嚴刑一次以懲後趙哥別無更問之端放送被打之中官被執而去異於渠之自往則通涉之罪似無所犯而被打於外人貽羞於渠輩削名內侍之列逐送本鄕所謂朴哥內侍乘憤右袒突入柳哥內庭詬辱之狀亦極可駭然內庭稍異於外室之直接則通涉一款容或可恕令內侍府査出指名突入一款一番頭面後決處此後與內侍鄰居之班戶若或有言語相接如今番之弊則無論訟理曲直直斷以交通之律令漢城府嚴飭莫敢犯科可也
정조 14년
判府事李福源箚曰伏以臣於日昨伏承司譯院都提調之命不勝惶悶之至臣之陳懇乞休四載于玆雖未蒙劃卽準可而斷斷情實天鑑所燭自近以來衰益甚痼寄命床笫灰心人世大小朝會一直廢闕至於職名無論緊漫判作身外事久矣譯院事務多屬不輕而取才之不得設行至今五年等第窠額積以數十差遣苟簡肄習曠抛目下此事尤係緊急如臣癃廢旣無擧行之勢合有變通之道醫司虛帶亦旣多年考績之月每煩頉稟在於私心實深惶恐欲望聖明俯賜諒察將臣所兼司譯院惠民署提擧亟許遞解公私幸甚取進止答曰省箚具悉卿懇新授譯院之任試取之許久抛置不可不念所請今姑許副仍傳曰此批答遣史官傳諭
정조 14년
修撰閔昌爀疏曰伏以臣累蹤也畸命也此生爲人斷無是理迺者聖明不遺蠢蝡許令廁諸朝紳今幾三朞矣特達之恩倘非自天環顧一世假貸者誰今以後庶免僇人全保身家百世之榮實基于玆生死肉骨難喩其造化淪肌浹髓若偏於涵濡惟臣未死之年罔非泣恩之日海闊山高塵刹曷報論絲毫自效之道惟是隨事謹飭庶遠恥辱毋汚淸朝可謂似也而收錄無何忽招人言重勞誤恩今至此極跼天踧地如不欲生嗚呼言臣情事亦云慼矣臣沖齡失怙未卒顧服之恩中歲銜索終嬰風樹之痛一身惸惸萬事悠悠榮辱飢寒都不經心而移孝爲忠寸腔如丹寅畏對揚乃分之宜事無大小豈欲犯科只緣身外之累未盡刋落妄以堂內之故有所擧貸終然事未妥帖至登白簡乾糇之愆莫掩於私室而臭銅之目竟播於公朝名檢掃地此何人斯自速冒禁之罪而孤負聖明難逭貨取之譏而謬辱身世喪義壞廉已不可言而何況孽由臣身勘及臣弟撫念慙恧當作何懷不獨誅罰之是俟實無面目於當世不意聖念迥踰常格愍之以情境參之以公罪數百言渙發之音喣濡於將死之身雖使慈父之於弱息曲爲之左右無以加此擧一世而立殿下之庭者夫孰非陶甄涵泳中物而如傷若保憐孺子於入井何曾有彷彿於臣者臣於闕下俟命之席承聆德音始也惕驚中焉感激不覺其嗚咽而失聲也旣往恩造欲報罔極而方來歲月不知死所螻蟻之微將何以得當而酬其萬一也第臣念之古諺死者不可復生刑者不可復贖臣之爲命奚以異此夤緣例罷縱荷曲軫之渥隨分自廢卽是順受之義此身此世夫復何望而纔及浹月敍命還霈曾不幾日除旨繼降匿瑕之恩榮縱賁已玷之愆尤曷補臣本昏愚樗散無所適用悻拙株守自來寡與而猥蒙拯拔忝叨朝端過福爲災鬼猜人怒睢盱之至自取誰尤爲今全軀之方惟有劃卽斂退屛跡息影無爲怨階無作禍先而已傷弓之鳥曲木還驚影弩之杯一歠猶病寤寐永歎竊獨悲傷假令臣懷寵慕羶睯不如畏將見嫌與爲列駴機隨之良負初心儆戒之私而恐傷上天慈覆之仁矣嗚呼從前而虛縻華銜不敢爲依例飾讓之計由後而不預箚論竊自附受命循默之義而有除輒膺當官盡分卽臣一副當道理然今此遭罹憂虞轉深豈或緩於自劾遂忽遠害之道臣於伊時神魂震剝擧措顚錯未及以一疏籲天踵成之若干文字蒙蕪淺短未足以達悲苦之忱安敢望孚格於聖鑑而人窮勢蹙情不能裁干冒僭越輒敢鳴號伏惟聖慈天地於臣父母於臣特垂矜察鐫免臣職因命選部勿復檢擬以卒生成以勵廉防千萬幸甚省疏具悉爾其勿辭察職
정조 14년
庚戌六月十一日卯時上御重熙堂下直守令入侍時左承旨李祖承左副承旨金履成記事官徐有聞記注官白慶楷金鳳顯濟州牧使李鴻運文川郡守洪樂淵以次進伏訖上曰守令以次奏職姓名可也鴻運進前奏職姓名上曰本州處在絶域近又荐歉言念民事丙枕何安須體朝家軫念之意惕意對揚使島民得免顚連之苦可也樂淵進前奏職姓名上曰下去善爲可也仍命先退命履成書傳敎曰端川府使令該曹口傳差出又命書傳敎曰文川郡守端川府使當日辭朝命退承史以次退出
정조 14년
庚戌六月十一日申時上御重熙堂藥房提調入侍時左承旨李祖承記事官徐有聞記注官白慶楷金鳳顯藥房提調吳載純以次進伏訖載純曰庚炎甚酷聖體若何上曰素不能耐暑故甚悶然矣仍命祖承書榻敎曰進御淸上飮依前方二貼煎入命退諸臣以次退出
정조 14년
都承旨未差左承旨李祖承坐右承旨未差左副承旨未差右副承旨曺允大坐直同副承旨金履翼坐直注書徐有聞仕直一員未差假注書李海隣仕事變假注書南達孫仕
정조 14년
李祖承啓曰禁衛營將官來言今日本營軍兵日次私習云矣敢啓傳曰知道
정조 14년
李祖承啓曰御營廳將官來言今日本廳軍兵日次私習云矣敢啓傳曰知道
정조 14년
李祖承啓曰未下直守令辭朝事命下而尼城縣監趙希鎭諫院則雖已署經憲府則執義李運彬掌令閔彝顯權坪俱在外持平李基慶張錫胤傳旨未下大司憲趙鼎鎭所當牌招而無以備員署經何以爲之敢稟傳曰憲長則向來人言宜欲一伸諫長則曾於三司有改正之臺言云俱難强迫竝許遞其餘諸臺違牌竝勿施仍以前牌催促卽爲擧行
정조 14년
傳于李祖承曰大司諫前望單子入之
정조 14년
大司諫前望單子入之李敬五落點
정조 14년
金履翼啓曰卽者持平張錫胤避嫌到院纔已還給矣謂有情勢旣入闕中不爲傳啓直爲出去揆以臺體誠極未安推考警責仍卽牌招何如傳曰允
정조 14년
李垿改差代以南達孫爲事變假注書
정조 14년
兵曹口傳政事以梁垸爲內乘
정조 14년
傳于曺允大曰訓鍊正李東善內乘梁垸相換
정조 14년
兵曹口傳政事訓鍊正李東善內乘梁垸相換
정조 14년
以司謁金必彦手本別監朴昌祐爲先除下後其罪狀令攸司從重科治事傳于李祖承曰幾十年之後追尋差定於昨秋者雖在渠輩欲寓感古記舊之意則豈可無端退送乎旣云以醫人行世則更問其地處如合醫司付之相當窠事分付
정조 14년
以平安監司沈頤之狀啓中和府幼學李命寬山訟査實馳啓事傳于李祖承曰此査啓前道伯李命植狀辭中百回上言一竝勿施云云者深得息鬧之要道其時判付亦以依允書下則今番該司之循例覆奏者似未記得而然此狀啓還下送亦令京兆此後此訟勿爲聽理事分付該道準此
정조 14년
以修撰閔昌爀牌不進罷職傳旨傳于李祖承曰只推
정조 14년
金履翼啓曰臣與右承旨尹㬦伴直矣纔已許遞伴直無人右副承旨曺允大所當牌招而拘於廳規不得請牌何以爲之敢稟傳曰牌招
정조 14년
金履翼以弘文館言啓曰修撰閔昌爀旣有只推之命卽爲牌招察任何如傳曰允
정조 14년
金履翼以兵曹言啓曰景福宮衛將朴厚種除授在外過限未上來金光冕身病猝重勢難供職呈狀乞遞輪番之任不可久曠竝改差何如傳曰允
정조 14년
金履翼以都摠府言啓曰今日入直內三廳武兼禁軍及軍兵等當爲中日習射而本府褒貶相値不得爲之之意敢啓傳曰知道
정조 14년
金履翼以義禁府言啓曰槐山郡殺獄罪人趙學誠獄事査啓據刑曹粘目內會査官竝令該府拿問處之事允下矣會査官槐山前郡守兪漢敦今方待命卽爲拿囚而延豐縣監鄭涑時在任所云依例發遣府羅將拿來何如傳曰允
정조 14년
義禁府照目庇仁縣監李儒喆矣稅船護送法意至重而雖曰風濤闊遠小艇未及指路是白乎乃常時不能檢飭之失在所難免以此照律罪笞五十收贖解見任別敍私罪奉敎依允爲旀功減一等爲良如敎
정조 14년
又啓目槐山前郡守兪漢敦原情云云問目內辭緣泛稱遲晩刑推得情何如判付啓付過放送爲良如敎
정조 14년
又啓目粘連聞慶前縣監金在明乘轎與否査啓云云金在明不爲冒禁乘轎之狀隨吏之招一如府隷之言本事脫空更無可疑合有分揀之道而臣府不敢擅便上裁爲白乎旀道臣疎忽之失益著於今番査啓該道臣從重推考何如判付啓依回啓施行爲旀道臣旣不得遍行一道則按察之地當許以風聞些少異同不必爲咎況前啓旣請推考今又請從重推考何異於一事再勘議讞未免不審且以此回啓流出外邑則爲道伯者除非目擊手捉之事向守令將不敢開口亦有關於後弊卿等從重推考爲良如敎
정조 14년
刑曹啓目靈巖郡殺獄罪人千業奉獄事臣不敢强主已見上裁何如判付啓觀此道狀陳列可謂深得旬宣之體求之於情法之外以倫理二字執斷則旣放之癸同不可以亂單而更訊矣換當之業奉亦不必以家長而仍推矣然則此獄卽已決之案令道伯依此知悉同業奉身乙斯速決勘後狀聞事分付爲良如敎
정조 14년
持平李基慶疏曰伏以臣姿性則至庸愚也情踪則至畸孤也不自意策名淸朝猥玷公器而迺殿下陶鑄於章甫之日奬拔於通籍之初逐月講製已燭空疎而陞六之命特推異恩驟轉郞署亦踰涯分而臺通之敎若爲臣地恩榮所及闔門感結臣之一身非臣自有則惟當有命輒膺一心前進以爲涓埃之效而第臣老母今年六十有九矣積年貞疾今已癃痼雖於少安之時運動轉側皆須扶將私情煎迫已無可言又自月前添以毒痢眞元大陷藥餌無力臣於伊時徑出門番雖是萬不獲已而罪在難逭恩出曲恕母子相對感淚被面今者柏府除旨又下於頌恩俟罪之中繼而召牌儼臨臣雖怵分畏義章皇出肅而目今母病宿祟未減新症更發浮脹喘氣俱係危惡臣方寸如焚頃刻難離以此情地實無供職之望玆陳短章略控至懇伏乞聖慈天地父母俯賜諒察亟命鐫遞臣職俾伸至情千萬幸甚答曰省疏具悉爾其勿辭救護母病
정조 14년
庚戌六月十二日卯時上御誠正閣右副承旨同副承旨與德川郡守入侍時右副承旨曺允大同副承旨金履翼假注書李海隣記注官白慶楷金鳳顯德川郡守金漢老以次進伏訖上曰守令進前漢老進前奏職姓名訖上曰今番特除非徒爲承候慈宮丙申傳敎昭在日記下去後須盡心職事以爲圖報之地可也漢老曰聖敎如此不勝感泣丙申以後無論內外官職豈敢有晏然承膺之路而昨日有以外補例下送之敎故臣敢承命入來矣上命退諸臣以次退出
정조 14년
庚戌六月十二日午時上御重熙堂右承旨入侍時右承旨徐瀅修假注書李海隣記注官白慶楷金鳳顯以次進伏訖上命書傳敎曰都承旨久不仕進許遞右承旨亦有暑病云許遞前望單子入之待下批牌招察任上曰進御淸上飮依前方一貼煎入出榻敎命退承史以次退出
정조 14년
都承旨徐邁修坐左承旨李祖承坐直右承旨曺遠振坐直左副承旨曺允大坐右副承旨尹行任坐同副承旨金履翼坐注書徐有聞仕直一員未差假注書李海隣仕事變假注書南達孫仕
정조 14년
藥房提調吳載純左承旨李祖承啓曰伏未審日間聖體調攝若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
金履翼啓曰合辭方張之時兩司無詣臺之員事甚未安除在外受由及牌招啓辭未下外未肅拜呈告人員竝卽牌招何如傳曰允
정조 14년
李祖承啓曰左議政蔡濟恭爲承候來待矣傳曰入侍
정조 14년
李祖承啓曰吏曹郞廳來言承旨有闕政事取稟傳曰前望單子入之待下批牌招察任
정조 14년
承旨前望單子入之徐邁修尹行任曺遠振落點
정조 14년
李祖承啓曰新除授承旨徐邁修曺遠振方在罷散中何以爲之敢稟傳曰敍用
정조 14년
以吏曹參議丁範祖牌不進罷職傳旨傳于金履翼曰只推
정조 14년
金履翼以吏曹言啓曰新除授三水府使田義顯戶奴呈狀內矣上典老母今年恰滿八十法不當遠赴卽速入啓遞改云邊帥父母七十五歲者許遞事載在大典通編依例改差何如傳曰允
정조 14년
有政吏批判書吳載純進參判李秉鼎進參議丁範祖牌不進左承旨李祖承進以金魯永爲大司憲沈興永爲宗簿正蔡顯一爲三水府使梁垸爲鍾城府使
정조 14년
兵批判書李𡊠進參判柳戇病參議洪文泳病參知李師濂入直進右承旨曺遠振進副護軍單成種仁副司直單趙宗鉉洪檢洪明浩趙鼎鎭尹㬦金履成金養根鄭成鄭澤孚
정조 14년
以大司諫李敬五司鍊姜垣正言南涑牌不進罷職傳旨傳于金履翼曰只推
정조 14년
傳于金履翼曰時囚罪人洪義浩罷職放送
정조 14년
李祖承以弘文館言啓曰修撰閔昌爀旣有只推之命卽爲牌招察任何如傳曰允
정조 14년
李祖承以弘文館言啓曰新除授副校理金翰東時在慶尙道安東地經筵入番事緊請斯速乘馹上來事下諭傳曰依啓
정조 14년
金履翼以義禁府言啓曰保放罪人李儒喆還囚後照律之意敢啓傳曰知道
정조 14년
禮曹惠慶宮誕辰陳賀節目磨鍊令各該司擧行何如判付啓旣承慈敎只進表裏爲良如敎
정조 14년
刑曹啓目粘連楊振春之符同奸鄕恣藉貿蔘浚民膏血從中偸食者究厥情狀誠甚痛惡如法堪斷不容但已而頃因江界民朴泰來上言旣自廟堂待査事畢後稟處事覆啓蒙允則有非臣曹所敢擅便令廟堂稟處何如判付啓纔因回啓公事之誤下該房承旨已爲處分則又有此誤下所謂攸司豈特刑曹乎百司無非攸司況本事又自廟堂回啓者乎當該承旨爲先從重推考院吏令該曹從重決杖此回啓勿施爲良如敎
정조 14년
庚戌六月十三日辰時上御誠正閣左議政入侍時同副承旨金履翼假注書李海隣記注官白慶楷金鳳顯左議政蔡濟恭以次進伏訖濟恭曰近來日熱甚酷聖體若何上曰一樣矣近有暑熱之症面部多有小癤是可悶也湯劑連服十餘貼而尙未夬差今日不得已以便服引見矣濟恭曰茶飮之屬連日繼進下情不勝憂慮矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰觀此全羅道雨澤狀啓海南靈巖兩邑早災太甚至有不卜日祈雨之擧云是可悶也濟恭曰海南消息臣亦聞之田穀則比畓穀稍豐云是爲幸也濟恭曰今月卽誕彌之期也下情祈祝何可勝喩頃伏承使卿先知之敎晝夜顒望尙未承下敎下情抑鬱其當如何應行之典何爲而不設乎此關國朝典禮事體至重而如是伈伈泄泄上未有下敎下無以擧行揆以事體與典禮豈容如是聖意雖出於愼重下情竊不勝悶鬱敢此仰達上曰向筵洪領敦寧亦有此請而予非的知之事故以上書慈宮承下敎後使知之意言之矣尙未承下敎矣上曰向來卿之處義誠過矣人言云云當付兒戲而已何足深爲自引至於逬出江郊乎至於士子事非徒爲卿一身也世道所闕實非細故罰止定配豈足爲勘律而今則卿旣入來萬萬多幸矣濟恭曰聖敎如此臣尤切惶悚臣是何人以臣之故頻煩酬應臣之一身固不足恤每使貽憂於殿下悶慮之言猶屬歇後惶悚之極死有餘罪矣臣豈有離殿下遠去江郊之心而事勢自然至此不能攢地只自悶阨蓋遭言者一番飭敎之後自以爲身不自有晏然在家不知處義則廉隅之放倒已無可言而人之笑罵將何以得免如是之故縷縷恩敎之下不得不有此出城之擧矣大抵卑微云者乃西北人無地處者之謂也以權坪之地處加之以卑微之目是豈襯當之說乎至於翰圈一事臣亦以爲不能善爲而檢詳望則欲以御史復命人中擬之故果以崔顯重爲末擬而渠之坐地與文學超絶等夷有何不合於檢詳望乎大抵百年廢棄之後多有四祖無顯官者伏願殿下取之於百年之前勿拘於百年之後焉上曰然矣濟恭曰自今以後臣有所定於心者或動駕或次對之時則謹當隨後進參而至於都堂錄廟薦等事雖被鈇鉞臣不敢當矣試以權坪事言之渠是故吏判權克禮子孫則何官不當而乃有此卑微之說不但誤了渠之身名至於子孫而世必目以卑微之子孫矣臣豈欲無故之人公然誤了其身命也上曰過矣了了之人謂之以庸闒則豈眞爲庸闒之人乎旣在大臣之位豈有不行廟薦之理也左相若不當廟薦而使右相每每獨當則又必有人言然則將使備堂行薦乎上曰李埦後無可代之人金翰東頃日上來時予果有試用之意近已下鄕云其果何如濟恭曰素稱策文巨擘矣上命書傳敎曰今筵因李埦事言端思之向者雖亦有筵敎至今未遑其文學地處合置顧問之職聞之已久前持平金翰東副校理除授濟恭曰咨文急速撰出同付今番使行事命下矣使行留待灣上之意纔已發關而藝文提學洪良浩謂有情勢屢度往復終不撰出事體極爲未安從重推考使之卽爲撰進何如上曰牌招申飭行公可也出擧條命書傳敎曰昨日公事軸踏下時傳旨有此誤踏之擧當該中官令內侍府査勘原傳旨踏下勿施貶坐在今日三銓一體牌招命退諸臣以次退出
정조 14년
庚戌六月十三日未時上御重熙堂右副承旨入侍時右副承旨尹行任記事官徐有聞記注官白慶楷金鳳顯以次進伏訖上命行任書榻敎曰進御淸上飮依前方一貼煎入上曰左承旨入侍賤臣承命出與左承旨李祖承偕入進伏命書傳敎曰鍾城府使自在應遞之窠何待新伯到界後狀啓今日政以時任訓正差出待下批與三水府使從速辭朝又命書榻敎曰政官牌招開政命退承史以次退出
정조 14년
都承旨徐邁修坐左承旨李祖承坐右承旨曺遠振坐左副承旨曺允大坐直右副承旨尹行仕內閣直同副承旨金履翼坐直注書徐有聞仕直一員未差假注書柳師模仕事變假注書鄭履綏仕
정조 14년
李祖承啓曰合辭方張之時兩司無詣臺之員事甚未安除在外受由外未肅拜呈告人員竝卽牌招何如傳曰允
정조 14년
李祖承啓曰禁衛營將官來言今日本營軍兵日次私習云矣敢啓傳曰待晴爲之
정조 14년
李祖承啓曰御營廳將官來言今日本廳軍兵日次私習云矣敢啓傳曰待晴爲之
정조 14년
傳于李祖承曰禮房承旨馳詣宗廟景慕宮奉審摘奸以來
정조 14년
李祖承啓曰藝文提學洪良浩牌不進推考傳旨今方捧入而咨文撰出一時爲急如是違牌事甚未安更卽牌招何如傳曰允
정조 14년
李祖承啓曰藝文提學洪良浩再牌不進推考傳旨今方捧入而咨文撰出一時爲急連事違召不卽擧行事體所在誠極未安所當更請牌招而係是一日三牌何以爲之敢稟傳曰銓任時所遭奚關於文任此啓辭勿施仍以前牌催促申飭行公
정조 14년
李祖承啓曰藝文提學洪良浩特敎申飭之下謂有情勢屢度催促來到闕外終不承膺事體所在極爲未安從重推考何如傳曰允
정조 14년
金履翼啓曰假注書李海隣昨日大臣擧條晩時簡通莫重批旨漏却不書事體所在萬萬駭然所當重勘而本院請推之外無他可施之罰何以爲之敢稟傳曰爲先汰去當該承旨推考
정조 14년
李海隣汰去代柳師模爲假注書
정조 14년
傳于李祖承曰北伯畢賑狀啓已爲登聞北道未下直守令皆令當日辭朝
정조 14년
傳于李祖承曰下直守令留待
정조 14년
金履翼啓曰入啓文字何等嚴重而吉州牧使沈鑏密符單子非但字行之不正間雜草劃有欠敬謹事體所在誠極駭然事變假注書南達孫所當重勘而本院請推之外無他可施之罰何以爲之敢稟傳曰汰去
정조 14년
南達孫汰去代以鄭履綏爲事變假注書
정조 14년
備忘記吉州牧使沈鑏下直長弓一張長箭一部片箭一部筒兒一箇賜給
정조 14년
以咸鏡監司李秉模狀啓安邊府山火耕則隨起執卜坪社火稅則蠲減定式事傳于李祖承曰依狀請施行嚴立科條俾無奸弊事回諭
정조 14년
以平安監司沈頤之狀啓龜城府使李基成身死事傳于徐邁修曰令該曹口傳擇差
정조 14년
吏曹口傳政事以具綜爲龜城府使
정조 14년
傳于金履翼曰龜城府使當日辭朝
정조 14년
以大司諫李敬五司諫姜垣正言韓致應南涑牌不進罷職傳旨傳于金履翼曰只推
정조 14년
金履翼以弘文館言啓曰副校理李晴自鄕上來云修撰閔昌爀旣有只推之命竝卽牌招察任何如傳曰允
정조 14년
以校理李晴修撰牌不進罷職傳旨傳于金履翼曰只推
정조 14년
金履翼以吏曹言啓曰新除授三水府使蔡顯一戶奴呈狀內奴矣上典自月前猝得風眩之症萬無起動遠赴之勢斯速入啓變通云身病旣如是則不可等待其差歇依例罷職何如傳曰病非渠罪豈必罷職改差近於北道民邑事宵奸一念何等憂勤旣有拔例擇差之命則以此實病人擬入者卿難免其責從重推考其代今番則以無病有治績人口傳差出可也
정조 14년
尹行任以備邊司言啓曰頃因咸鏡前監司李秉模狀啓北靑府布軍鄰族之弊釐正後形止狀聞之意分付道臣矣卽見其狀本則以爲該府使則願得公貨四五千兩限三年取殖以爲防役云臣則以爲防役之弊甚於疊役數年間非不有效而轉成臥責之後徵鄰徵族害遍一境不如蠲一年虛伍之役紓一年窮民之力之爲惠近之弊不遠也該府使亦不以爲不然而問其容入之爲幾許則若得五百兩錢可以蠲其最急之類而得因其暇亦可以除其疊役充其虛伍云故依其言劃付而有草記回啓之命矣防役之弊甚於疊役云云道臣之論果爲明的而久遠之效猝難講究一時之惠亦足救急依狀辭施行之意分付而大抵軍政疊役之弊專係於民丁之陞鄕冒屬百計逃避而爲守令者慢不致察不能汰減其冒錄査櫛其隱匿因循挨過之致當此蠲恤之時嚴飭諸邑守令各別査括塡充虛伍俾無更致疊徵之弊事一體分付何如傳曰允
정조 14년
典醫監薦狀治腫敎授朴昌祜依例塡差何如判付啓雖以昔日名編掖隷有收錄之命而治腫敎授卽正妨遷轉之階也以掖隷移敎授其爲名分之紊亂官方之淆雜誠爲關於後弊苟非別般絶異之勞豈可爲此拔例之擧此啓目勿施該監提調推考以爲他窠收用爲良如敎
정조 14년
庚戌六月十四日申時上御誠正閣下直守令入侍時左副承旨曺允大記事官徐有聞記注官白慶楷金鳳顯吉州牧使沈鑏三水府使蔡顯一鍾城府使梁垸以次進伏訖上曰守令以次進前可也鑏進前奏職姓名上曰下去善爲可也顯一進前奏職姓名上曰須體朝家差遣之意各別奉公可也垸進前奏職姓名上曰前此治績業已照燭益加殫竭可也仍命允大宣諭訖命退諸臣以次退出
정조 14년
庚戌六月十四日酉時上御重熙堂右副承旨入侍時右副承旨尹行任記事官徐有聞記注官白慶楷金鳳顯以次進伏訖上命書榻敎曰進御淸上飮依前方二貼煎入又命書傳敎曰飭敎之下尙不出膺事體所在極爲未安藝文提學洪良浩爲先遞差命退承史以次退出
정조 14년
都承旨徐邁修坐左承旨李祖承坐直右承旨未差左副承旨曺允大坐右副承旨尹行任坐同副承旨金履翼坐直注書徐有聞仕一員未差假注書柳師模仕直事變假注書鄭履綏仕
정조 14년
曺允大啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 14년
尹行任啓曰備邊司郞廳來言今日賓廳日次而上前開拆相値不得來會之意敢啓傳曰知道
정조 14년
尹行任以都摠府言啓曰今日入直內三廳武兼禁軍及軍兵等當爲中日習射而上前開拆相値不得爲之之意敢啓傳曰知道
정조 14년
傳于李祖承曰吏兵房承旨持褒貶啓本入侍
정조 14년
以大司諫李敬五司諫姜垣正言韓致應南涑牌不進罷職傳旨傳于曺允大曰只推
정조 14년
備邊司以李得臣爲義州府尹
정조 14년
吏曹口傳政事以金履成爲茂山府使鄭麟采爲定平縣監曺遠振爲楚山府使李命勳爲安岳郡守許溟爲三水府使
정조 14년
備邊司以李潤彬爲定州牧使
정조 14년
傳于李祖承曰當該注書汰去
정조 14년
以刑曹坐不坐單子傳于曺允大曰參議連懸式暇委屬可悶從重推考後勿如是之意嚴飭
정조 14년
以刑曹都囚徒傳于曺允大曰未完決之類若是夥然當暑滯囚殊非審獄之意申飭該曹
정조 14년
以漢城府坐不坐單子傳于李祖承曰職務與番次相妨亞尹兼帶摠管許遞
정조 14년
尹行任以備邊司言啓曰前因咸陽査正御史崔顯重別單居昌安義山淸三邑穀簿釐弊之方令道伯逐一論理狀聞之意分付矣卽見慶尙監司李祖源狀啓則枚擧三邑守令論報附陳意見竝請令廟堂稟旨分付矣其一居昌當留邑還都不過五萬石戶穀無不稱之患而舊穀一萬一千三百石尙峙庫中迄未區處雖以今春已分條一萬四千四百二十二石言之春受空殼秋納精實無異白徵本邑應留條當爲二萬五千石而舊穀之已分未分合以計之數亦稱此以此舊穀作彼應留逐戶均分每年八千石式除耗徵捧限三年沒數了殺則流來還弊庶幾快祛事也其一安義分留各穀合爲五萬六千五十四石零以其還戶較量應分未免過多至於舊租四千石年久麤荒發賣轉輸非所可論趁此分給今秋折半明秋折半期於畢捧則留庫穀除耗元非穀簿之減縮二年內分捧大爲民力之可紓新穀中米一千石租四千石就分給中趁今秋作錢米一千石租四千石就留庫中待明春作錢竝爲移貿米二千石租四千石以本色移轉則明年以後還摠不過爲四萬石零戶穀相當積弊可除事也其一山淸還戶爲二千三百九戶以戶量穀當分條合爲七千五百石留庫之數亦當稱此就元還四萬四百七十四石零內一萬五千四石零留作邑還其餘米六千二百九十四石太五百七十二石租一萬八千六百四石米一石一兩六錢太一石一兩二錢租一石七錢折價作錢上納京司則戶穀可無不稱之患吏奴校負逋一萬一千八百六十三石零今方嚴督民反一萬一千三百三十六石零農務旁午待秋徵捧而毋論吏逋民反數過二萬本色責納亦係行不得之政元還二萬五千石旣請作錢則一依定價從願代捧實爲公私兩便之道舊還未捧旣是戊戌年條各人負逋又在癸卯以前故十分精抄則奴校逋中流亡合沒不得不徵族徵隣者爲一千六百十六石零民反中不得不徵族徵隣者爲一千三百五十九石零了殺無望而各年監色竝姑牢囚待其準納分輕重勘處計料癸卯以後當該守令等因循襲謬瞞報磨勘之罪令攸司稟處事也居昌舊穀旣過二萬之數有難一時加分作爲應留而逐戶均分分排年限而除耗改色則民間有分力之道公穀無減縮之弊而五年之限果涉太緩三年之請亦有斟量安義穀簿比他稍實而麤穀猶有餘儲戶還未免過多則四千包舊租之分限今秋明秋而除耗改色萬餘石新穀之或以作錢本色而轉移他邑裒多益寡而別無減縮之患變麤爲精而永除積痼之弊其所論列果合事宜山淸之四萬包穀簿二萬餘反逋幾多年一味掩置行査後始爲首實極爲驚駭穀多之弊所當變通而遷移之道又多掣礙勢不得不依他例許以作錢而穀價之折定逋穀之代納亦出於參民情量事勢而然三邑穀物釐正之道竝依狀請許施其中山淸舊還條之指徵無處反逋條之侵及隣族者民勢雖甚矜憫公穀不可虧欠有難以勢到窮處收殺無望遽請格外之恩典使之另加督捧逋負監色等待其準納令道臣分輕重各別嚴勘以懲日後各年守令除其已故者外竝令該府拿問嚴處何如傳曰允守令現告中沈晉賢宜有分揀自首勿論旣在法典況今番査事亦由於此人之筵中陳弊原傳旨分揀事令政院知悉山淸舊還之指徵無處反逋之侵及隣族事卿等之曰以不可闊狹者雖似然矣癸卯以前反逋文簿旣屬烏有則如是之際別出之奸弊何以禁止乎民反及奴校逋觀於邑牒數亦不多特竝蕩減至於吏逋道啓旣云無吏不犯又是十年以前無文跡之事則他餘曠蕩之典雖不每每援用咸陽事處分似此反逋鬼錄之闊狹亦豈可一施一否乎依咸陽例癸卯以前反作及舊逋鬼錄無論若民若奴校若吏卽令地方官聚會民人一傡付火吏逋則不可徒然蕩滌亦依咸陽例生存而犯多最無良者令道伯分等勘律事分付反逋則雖如是磨勘而舊還一事之獨置勿論秩者政若鶃鶃之肉殊不釋然且居昌安義之民尤豈無向隅之歎乎取考本司摠簿三邑舊還厥數亦零星近規只捧最近條則此穀無異已蕩滌戊戌以前居昌安義山淸等邑舊還特竝蕩滌而文簿亦令付火如有統餉一體勿拘事分付可也
정조 14년
李祖承以議政府左議政意啓曰今庚戌年春夏等褒貶當爲等第而臣等俱有故限內不得磨勘之意敢啓傳曰知道
정조 14년
尹行任以中樞府判府事意啓曰今春夏等褒貶當爲等第而領府事臣鄭存謙有身病限內不得磨勘之意敢啓傳曰知道
정조 14년
李祖承以敦寧府言啓曰府郞廳等矣今春夏等褒貶等第當爲磨勘而首堂上身病限內不得爲之之意敢啓傳曰知道
정조 14년
李祖承以耆老所言啓曰本所堂上多有身病今庚戌春夏等褒貶限內不得磨勘之意敢啓傳曰知道
정조 14년
尹行任以濬川司都提調意啓曰本司都廳及郞廳今庚戌年春夏等褒貶當爲等第而公事提調未差限內不得磨勘之意敢啓傳曰知道
정조 14년
尹行任以宣惠廳都提調意啓曰本廳郞廳等今庚戌春夏等褒貶當爲等第而臣等俱有故限內不得磨勘之意敢啓傳曰知道
정조 14년
李祖承以禮曹言啓曰今此本曹春夏等褒貶時泰陵直長申光直臣宗岳有應避之嫌長陵令柳烇與參議臣柳焵有應避之嫌不得同議磨勘各爲別啓本以入之意敢啓傳曰知道
정조 14년
李祖承以禮曹言啓曰今此本曹春夏等褒貶等第時童蒙敎官啓本中一處刀之意敢啓傳曰知道
정조 14년
李祖承以禮曹言啓曰各陵殿園墓本曹郞廳四學童蒙敎官通禮院典牲署掌樂院禮賓寺東西活人署東西氷庫圖畫署典醫監官員等今庚戌年春夏等褒貶等第以入而宗廟署社稷署景慕宮東南關王廟弘文館藝文館春秋館成均館奉常寺承文院內醫院觀象監司譯院惠民署官員等褒貶各其司領事都提調提調及堂上有故不得一體磨勘之意敢啓傳曰知道
정조 14년
李祖承以儀賓府言啓曰本府郞廳今庚戌年春夏等褒貶當爲磨勘而首堂上昌城尉臣黃仁點奉命出疆限內不得磨勘之意敢啓傳曰知道
정조 14년
李祖承以吏曹言啓曰曹所屬宗簿寺司饔院官員等矣今庚戌春夏等褒貶當爲等第而俱因提調有故不得磨勘之意敢啓傳曰知道
정조 14년
李祖承以戶曹言啓曰本曹郞廳及所屬各司官員今庚戌春夏等褒貶依前例磨鍊以入而軍資監內資寺平市署因都提調提調有故不得磨勘去己酉秋冬等褒貶時軍資監司宰監因都提調提調有故限內不得磨勘矣今則其時官員已多遷轉難以考績依近例蕩滌何如傳曰允
정조 14년
李祖承以戶曹言啓曰今庚戌春夏等所屬各司褒貶啓本中東部都事洪㝡榮與參判臣金魯永爲娚妹相避故判書臣鄭民始參議臣李敏輔同爲磨勘以入之意敢啓傳曰知道
정조 14년
李祖承以兵曹言啓曰本曹今庚戌年春夏等褒貶等第磨勘以入而曹所屬軍器寺司僕寺訓鍊院官員等矣褒貶因各其提調及堂上有故不得一體磨勘之意敢啓傳曰知道
정조 14년
金履翼以兵曹言啓曰忠壯衛將鄭汝坤前任公州營將時在任所而本廳番次苟艱云今姑改差何如傳曰允
정조 14년
李祖承以兵曹言啓曰本曹今庚戌年春夏等褒貶啓本中刀擦六處之意敢啓傳曰知道
정조 14년
尹行任以訓鍊都監都提調意啓曰今庚戌年春夏等褒貶磨勘以入之意敢啓傳曰知道
정조 14년
尹行任以禁衛營都提調意啓曰本營從事官及諸將官今庚戌春夏等褒貶當爲等第而臣命善有身病限內不得磨勘之意敢啓傳曰知道
정조 14년
尹行任以御營廳言啓曰本廳從事官及諸將官今庚戌年春夏等褒貶當爲等第而都提調臣洪樂性大將臣李柱國俱有身病限內不得磨勘之意敢啓傳曰知道
정조 14년
曺允大以義禁府言啓曰茂山府遠地定配罪人閔致和量移事命下矣閔致和江原道三陟府量移而仍前罪目依例發遣府羅將自茂山府執捉仍令押送于新定配所何如傳曰允府屬下送貽弊宜念嚴飭道伯星火移配令各該邑次次押付事分付可也
정조 14년
曺允大以刑曹言啓曰今春夏等褒貶當爲磨勘以入而判書金頤柱再度呈辭未下限內不得爲之之意敢啓傳曰知道
정조 14년
金履翼以工曹言啓曰本曹郞廳今庚戌年春夏等褒貶及屬司造紙署今庚戌年春夏等褒貶合二度磨勘以入而屬司尙衣院繕工監掌苑署瓦署典涓司今庚戌年春夏等褒貶因各該司提調之有故限內不得磨勘而屬司繕工監瓦署典涓司去己酉年秋冬等褒貶亦因各該司提調有故限內不得磨勘其時官員亦多有遷轉者依近例蕩滌之意敢啓傳曰知道
정조 14년
庚戌六月十五日卯時上御熙政堂吏兵房承旨持褒貶啓本入侍時都承旨徐邁修左承旨李祖承右承旨曺遠振左副承旨曺允大右副承旨尹行任同副承旨金履翼記事官徐有聞假注書柳師模記注官白慶楷金鳳顯等以次進伏訖上曰諸承旨進前吏兵房承旨讀褒貶啓本可也邁修行任等進讀啓本上敎邁修曰知申眼昏耶邁修曰然矣上曰吏禮換房出榻敎上命書公事判付仍敎曰日熱如此判付未及承書者筵退後書頒可也命書傳敎曰此時西北守令豈可一刻曠官況邊鎭重地數遞爲弊乎無拘常格貶下之代令該曹口傳差出待下批皆令明日辭朝灣尹居中之代卽令廟堂拔例各別擇差定州牧使決難付之生手宜取剛廉著稱之人以期蘇瘼依江界例往復大臣擬入事分付該曹竝待下批亦令明日辭朝祖承曰卽伏見平安監司沈頤之黃海監司李時秀今春夏等褒貶啓本則守令無一人居下殊無嚴明殿最之意兩道道臣推考警責何如上曰依爲之關西則灣尹定牧雄邑也大吏也此而置之中考足當殘蔭冷武十人下等箕伯問備一款置之可也祖承曰卽伏見禮曹褒貶啓本則題目書塡字行不齊有欠詳謹不可無警當該磨勘堂上推考何如上曰依爲之行任曰卽伏見南兵使李文德慶尙左兵使李源右兵使李格左水使崔東岳黃海水使尹範行忠淸兵使金麟瑞水使柳文植京畿水使南憲喆今春夏等褒貶啓本則邊將無一人居下平安監司沈頤之中軍李孝承等第致勤點下殊無嚴明殿最之意竝推考警責何如上曰依爲之已上出擧條命退承史以次退出
정조 14년
庚戌六月十五日申時上御重熙堂左承旨入侍時左承旨李祖承記事官徐有聞記注官白慶楷金鳳顯以次進伏訖上命書榻敎曰進御淸上飮依前方二貼煎入祖承曰同罪未敍人隨卽提稟事曾有定式矣前知義禁李獻慶前大司諫曺遠振旣已收敍而前承旨趙衍德前執義宋銓前掌令李錫夏前持平李基恒前正言崔景岳俱是同罪人故敢此仰達矣上曰竝敍用可也出擧條命退承史以次退出
정조 14년
都承旨徐邁修病左承旨李祖承坐右承旨未差左副承旨曺允大坐直右副承旨尹行任坐同副承旨金履翼坐直注書二員未差假注書柳師模仕趙台榮仕直事變假注書鄭履綏仕
정조 14년
李祖承啓曰弘文提學洪良浩牌不進推考傳旨今方捧入而咨文撰出一時爲急如是違牌事甚未安更卽牌招何如傳曰牌去來勿爲呼望咨文當付使行則齎咨官渡江已久之後如是遲滯揆以國體萬萬未安爲先從重推考各別嚴飭卽爲製進
정조 14년
吏曹口傳政事以趙㞳爲熙川郡守
정조 14년
李祖承啓曰未下直守令今日辭朝事命下矣定平縣監鄭麟采兩司俱未署經云未肅拜呈告人員竝卽牌招以爲備員署經之地何如傳曰行公臺諫外竝許遞前望單子入之待下批牌招
정조 14년
臺諫前望單子入之大司憲洪秉纘執義李永穆掌令任長源大司諫李秉鼎獻納李義鳳正言沈鏗落點
정조 14년
傳于權曰定平縣令鄭麟采一司除署經
정조 14년
以黃海監司李時秀狀啓補賑人洪夏範等石數馳啓事傳于金履翼曰自願補賑五人俱過百石依法典加資成送有旨與官敎卽爲下送此意回諭
정조 14년
兵曹口傳政事以申純爲宣傳官
정조 14년
以平安監司沈頤之啓本尹昌文等同推事傳于金履翼曰朝令何等屢勤而幺麽一裨犯用主將之物不卽徵納月三同推殆作久囚例國有紀綱該道擧行若是緩忽乎秋成以後酌定價本之數爻文簿必當昭在除駄運之需則無非當徵之物以此意令廟堂更加嚴飭該道又或以如例同推及不卽準捧形止依前登聞則道伯難免重勘卽爲措辭行會
정조 14년
吏曹口傳政事以李義玄爲熙川郡守
정조 14년
金履翼以吏曹言啓曰新除授熙川郡守李義玄呈狀內矣身老母猝得暑症近又添劇專人下來故請由巡營罔夜趲程昨始入城矣意外忽蒙熙川郡守移除之命而矣身無他兄弟萬無離側赴任之望卽速入啓變通云親病旣如是沈重則不可强令赴任今姑改差何如傳曰情理旣如此豈可强令赴任乎履歷仍用口傳遞付京職而時任蔭官中有聲績人各別擇差亦以口傳擧行待下批當日辭朝可也
정조 14년
以熙川郡守望筒傳于李祖承曰武臣堂下旣無曾經守令之人且蘇弊熟手似勝以道內蔭倅中準瓜人擬入特敎何拘窠闕其代以武弁差出
정조 14년
傳于尹行任曰慶尙右兵使令該曹口傳差出催促下送
정조 14년
吏曹口傳政事掌樂主簿單李義玄以李義逸爲熙川郡守
정조 14년
兵曹口傳政事以吳載徽爲慶尙右兵使
정조 14년
吏曹口傳政事以柳相亮爲三登縣令
정조 14년
傳于曺允大曰下直守令留待
정조 14년
傳于曺允大曰下直守令入侍
정조 14년
傳于曺允大曰坐直承旨入侍
정조 14년
金履翼以弘文館言啓曰副校理李晴修撰閔昌爀旣有只推之命竝卽牌招察任何如傳曰允
정조 14년
注書徐有聞汰去代以趙台榮爲假注書
정조 14년
曺允大以兵曹言啓曰宣薦內禁衛取才時三技以上入格人單子書入之意敢啓傳曰知道
정조 14년
曺允大以兵曹言啓曰拆見諸道褒貶啓本則平安監司沈頤之啓本中中軍李孝承題目宜置中考而置諸上考致勤點下南兵使李文德啓本中梨洞萬戶朴道曾以如欲請穀何不早圖爲目北兵使李潤慶啓本中廢茂山萬戶張載衡以宿謗可警爲目則竝宜置下考而置諸中考殊無嚴明殿最之意平安監司沈頤之旣自政院察推勿論南兵使李文德北兵使李潤慶推考警責李孝承中考施行朴道曾張載衡竝下考施行何如傳曰允
정조 14년
曺允大以御營廳言啓曰本廳中軍吳載熙身病甚重勢難察任改差何如傳曰允
정조 14년
金履翼以義禁府言啓曰山淸前縣監鄭來鼎趙弘鎭南公轍沈耉賢時縣監李德鉉等竝拿問嚴處事傳旨啓下矣鄭來鼎趙弘鎭南公轍今方待命卽爲拿囚而李德鉉時在任所沈耉賢以求禮縣監亦在任所云依例發遣府羅將竝拿來何如傳曰允時縣監之混捧傳旨該房事極爲駭然勿爲拿來委折令政院査奏日熱如此時囚待朝捧供待判下仍卽議處照律可也
정조 14년
金履翼以義禁府言啓曰頃因刑曹粘目慶安前察訪李信默拿問處之事允下而方在平安道价川地云自本府發遣府隷拿來事草記批旨內有待待命拿囚之命故卽爲起送之意行會本道矣卽接平安監司沈頤之牒報則李信默今月初四日因病身故云勿論何如傳曰允
정조 14년
庚戌六月十六日卯時上御誠正閣下直守令入侍時同副承旨金履翼假注書柳師模記注官白慶楷金鳳顯定州牧使李潤彬楚山府使曺遠振茂山府使金履成三水府使許溟安岳郡守李命勳等以次進伏訖上曰牧使以下進前奏職姓名可也潤彬進前奏職姓名上曰廟薦自別下去後必善爲蘇弊之道可也遠振進奏職姓名上曰此時西北邊郡有重於京司且況楚山連經武倅數遞爲弊目下雖若無事邊俗自來不佳苟非約已勵力無以濟困蘇瘼府使廉聲固已聞之而向於江界廣尹屢遷時未及差遣者或慮廉有餘而力不足故也大抵爲治之法不但廉約必有力量可以濟事雖以前灣尹言之廉固素著而力或有欠是可惜也然約已最是目下先務近日以來貪風漸熾沿邑蔘政山郡徵刷椎剝甚矣下去後不但殫誠於楚山一邑亦必遍察於傍郡能否還朝後待問陳達可也履成進奏職姓名上曰向於廣尹差除時留意而未果矣爲治之方俄已下敎於楚山想亦聞之而近聞茂山之弊甚於六鎭云此時西北非可弛心處生民困瘁日以益甚且本府亦多釐正之事新道伯本非綜核之人府使治績向於核戶簽丁固已知之下去後必殫竭蘇弊可也多不過十餘朔可以還朝矣溟進奏職姓名上曰爾則右相常言爾父之淸白故有是除大抵威生於廉下去善爲之可也命勳進奏職姓名上曰聞有八十老親故爲其便養有此除拜下去善爲之可也上曰新除授熙川郡守亦令入侍賤臣承命出與熙川郡守趙㞳偕入進伏上曰爾以乃叔之姪有此除下去善爲之可也㞳曰臣以親年在法當遞矣上命書傳敎曰今聞渠言其親年在法當遞何待呈狀熙川郡守趙㞳改差以可堪人另擇口傳差代待下批申飭下送事分付除拜守令之使之當日或翌日辭朝意在卽速下去無致久曠則近於辭朝之後許久逗遛過數日發行寧有如許國綱此後申加嚴飭之意分付吏曹大臣雖未及見之一日半日足可歷辭藉此許久濡滯者仍令吏曹草記勘罪上曰兩司去來持入賤臣承命出持兩司去來入奏上曰訓鍊副正自是履歷窠而以禁都擬副正未知有前例否承旨問于兵判守令差除固宜審愼而宣傳官不堪任之類擬於守令何也吏判之所可尙者卽淸淨無僞而今其左右酬應類多顔私干囑之故每有所詢問輒以不可堪者擧似以對如是而尙能爲銓衡之任乎此下敎承旨言于吏判可也上命書傳敎曰齎咨官還渡江已有日齎來上諭不可無措辭申謝之回咨時無文任弘文提學前望單子入之待下批牌招撰進命書榻敎曰進御淸上飮二貼依前方煎入命退諸臣以次退出
정조 14년
庚戌六月十六日辰時上御重熙堂右副承旨入侍時右副承旨尹行任假注書趙台榮記注官白慶楷金鳳顯以次進伏訖上命書傳敎曰故判書安允行之尙無易名之典大是欠事撰狀請諡在於本家而錄孤之擧豈容一味任置乎大政不遠子若孫間調用事分付命退承史以次退出
정조 14년
庚戌六月十六日申時上御重熙堂坐直承旨入侍時左副承旨曺允大假注書趙台榮記注官白慶楷金鳳顯以次進伏訖上曰諸臺牌去來知之乎允大曰大司諫李秉鼎纔已違牌其餘則姑無知去就矣命書傳敎曰見任苦耶大司諫李秉鼎蔚珍縣令除授當日辭朝登程時任縣令遞付京職又命書傳敎曰政官待開門牌招開政上曰宣傳官有闕之代令該曹口傳差出出榻敎命退承史以次退出
정조 14년
都承旨徐邁修病左承旨李祖承坐直右承旨曺允大坐左副承旨朴聖泰坐直右副承旨尹行任坐同副承旨金履翼坐注書二員未差假注書柳師模仕趙台榮仕直事變假注書鄭履綏仕
정조 14년
尹行任啓曰來二十一日朝參日次矣敢稟傳曰停
정조 14년
李祖承啓曰來二十一日輪對日次矣敢稟傳曰爲之日熱如此後日次待令